Actuació per Santa Eulàlia a Esparreguera | Castellers de Terrassa
Després de descarregar els dos pilars de quatre d’inici els Castellers de Terrassa han començat descarregant el quatre de set, primer de la temporada que, tot i ser una mica lent de ritme, s’ha descarregat amb facilitat. En segona ronda els de Josep Francesc Cortès han portat el plat fort de la jornada: el quatre de set amb el pilar. Tot i que ha calgut treball a la part del quatre, s’ha pogut descarregar sense més dificultats demostrant l’ofici dels blauturquesa i la bona feina feta a l’assaig. Per a finalitzar l’actuació, els Castellers de Terrassa han descarregat el segon tres de set de la temporada i el pilar de cinc.
Els Castellers d’Esparreguera han descarregat per la seva part dos pilars de 4, el quatre de set, el tres de set i el tres de sis aixecat per sota, han acabat l’actuació amb dos pilars de quatre, un d’ells aixecat per sota.
L’actuació ha sigut àgil en la seva execució i ha estat marcada per una bona col·laboració de les dues colles a les pinyes. Els egarencs han pogut fer a Esparreguera un pas endavant tot aprofitant els inicis de la temporada per a rodar peces a nivell de tronc, pinya i canalla.
Caminada per fer colla
Un grup d’uns quinze membres de la colla blauturquesa va aprofitar l’ocasió per anar caminant des de Terrassa a Esparreguera. Les persones participants es van reunir al local de la colla (Carrer Pasteur, 48) i van dirigir-se a Esparreguera caminant al llarg de gairebé 17 km. Des de la colla es valora molt positivament l’experiència ja que ajuda a crear lligams que, més enllà de ser útils per a la pràctica castellera, creen caliu familiar dins de l’entitat.
La propera actuació dels Castellers de Terrassa serà el diumenge 24 de febrer a Montserrat amb motiu dels actes de la flama del Canigó.
Quedarem a les 11.45 h al local. i la convocatòria és a les 12.45 h a plaça. Preguem puntualitat i que tots us apunteu a les llistes d'actuació.
Plaça de Santa Eulàlia, Esparreguera.
https://www.google.com/maps/place/Pla%C3%A7a+de+Santa+Eul%C3%A0lia,+08292+Esparreguera,+Barcelona/@41.5408348,1.8662286,17z/data=!3m1!4b1!4m5!3m4!1s0x12a48a537e3f9177:0x32819e28ffa3fef0!8m2!3d41.5410402!4d1.868688